Նախագահը, որ երդման արարողությունը կատարել էր մագաղաթյա հնամաշ Աստվածաշնչի վրա, ուխտել էր Հիսուսի պես փրկել իր «մոլորյալ» ժողովրդին: Հիշեց «Լեռան քարոզը» և բարձրացավ բեմ, նրան հետևեցին իր աշակերտները: Նախագահի մուտքը բեմահարթակ աշխուժություն մտցրեց զինծառայողների մեջ: Բեմի ստորոտին խմբված թոշակառուների դեմքերը մռայլվեցին, կնճիռների արանքում նշմարվեց տարիների փորձով ձեռք բերված իմաստության փայլը: Ճգնեցին իրենց ձայնը հասցնել նախագահին, որը կուլ գնաց զինվորների ցնծագին ուռաներին: